ΚΑΝΟΝΙΣΜΟΣ (ΕΕ) 2022/476 ΤΗΣ ΕΠΙΤΡΟΠΗΣ

της 24ης Μαρτίου 2022

για την τροποποίηση των παραρτημάτων II, III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών οξικό οξύ, azoxystrobin (αζωξυστροβίνη), benzovindiflupyr (βενζοβινδιφλουπύρ), cyantraniliprole (κυαντρανιλιπρόλη), cyflufenamid (κυφλουφεναμίδη), emamectin (εμαμεκτίνη), flutolanil (φλουτολανίλη), θειική άσβεστος, μαλτοδεξτρίνη και proquinazid (προκιναζίδη) μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1 και το άρθρο 14 παράγραφος 1 στοιχείο α),

Εκτιμώντας τα ακόλουθα:

(1) Για τις ουσίες azoxystrobin (αζωξυστροβίνη), benzovindiflupyr (βενζοβινδιφλουπύρ), cyantraniliprole (κυαντρανιλιπρόλη), cyflufenamid (κυφλουφεναμίδη), flutolanil (φλουτολανίλη) και proquinazid (προκιναζίδη) έχουν καθοριστεί ανώτατα όρια καταλοίπων (ΑΟΚ) στο παράρτημα II του κανονισμού (ΕΚ) αριθ. 396/2005. Για την ουσία emamectin (εμαμεκτίνη) έχουν καθοριστεί ΑΟΚ στο παράρτημα III μέρος A του εν λόγω κανονισμού. Το οξικό οξύ, η θειική άσβεστος και η μαλτοδεξτρίνη περιλαμβάνονται στο παράρτημα IV του κανονισμού (ΕΚ) αριθ. 396/2005.

(2) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία benzovindiflupyr σε «βότανα και βρώσιμα άνθη», φρέσκα κρεμμύδια (ανοιξιάτικα), βολβίνα (σκορδόχορτο)/σιμπούλα και πράσα, υποβλήθηκαν δύο αιτήσεις σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.

(3) Όσον αφορά την ουσία cyantraniliprole, υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ για τις επιτραπέζιες ελιές και τις ελιές για παραγωγή ελαίου. Όσον αφορά την ουσία cyflufenamid, υποβλήθηκε ανάλογη αίτηση για χρήση στα βατόμουρα και τα σμέουρα (ερυθρά και κίτρινα). Όσον αφορά την ουσία emamectin, υποβλήθηκε ανάλογη αίτηση για χρήση σε μηλοειδή, βερίκοκα, κεράσια (γλυκά), «σπανάκι και παρεμφερή (φύλλα)» και «αφεψήματα βοτάνων από φύλλα και βότανα». Όσον αφορά την ουσία proquinazid, υποβλήθηκε ανάλογη αίτηση για τα μύρτιλλα και τα μακρόκαρπα μύρτιλλα.

(4) Όσον αφορά την ουσία azoxystrobin, υποβλήθηκαν δύο αιτήσεις ανοχής κατά την εισαγωγή σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005 όσον αφορά τη χρήση της εν λόγω ουσίας στη Βραζιλία σε μάνγκο και στην Κολομβία σε καρπούς ελαιούχων φοινίκων, καθώς και όσον αφορά τη χρήση της ουσίας flutolanil στις Ηνωμένες Πολιτείες σε αραχίδες/αράπικα φιστίκια. Οι αιτούντες ισχυρίζονται ότι οι εγκεκριμένες χρήσεις των εν λόγω ουσιών στις ανωτέρω καλλιέργειες σε αυτές τις χώρες συνεπάγονται την παρουσία καταλοίπων που υπερβαίνουν τα ΑΟΚ που ορίζει ο κανονισμός (ΕΚ) αριθ. 396/2005 και ότι είναι αναγκαίο να καθοριστούν υψηλότερα ΑΟΚ για την αποφυγή εμπορικών φραγμών στην εισαγωγή των εν λόγω προϊόντων.

(5) Όπως ορίζεται στο άρθρο 8 του κανονισμού (ΕΚ) αριθ. 396/2005, όλες οι προαναφερθείσες αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.

(6) Η Ευρωπαϊκή Αρχή για την Ασφάλεια των Τροφίμων (στο εξής: Αρχή) μελέτησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα, και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στους αιτούντες, στην Επιτροπή και στα κράτη μέλη και τις δημοσιοποίησε.

(7) Όσον αφορά την ουσία emamectin, η Αρχή κατέληξε στο συμπέρασμα ότι για τα «μηλοειδή» τα στοιχεία που υποβλήθηκαν δεν επαρκούσαν για τον καθορισμό νέων ΑΟΚ. Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι ικανοποιούσαν όλες τις απαιτήσεις σχετικά με την πληρότητα των υποβληθέντων στοιχείων και ότι οι τροποποιήσεις των ΑΟΚ που ζήτησαν οι αιτούντες ήταν αποδεκτές όσον αφορά την ασφάλεια των καταναλωτών με βάση την εκτίμηση της έκθεσης για 27 ειδικές ομάδες Ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση, καθ’ όλη τη διάρκεια της ζωής, στις εν λόγω ουσίες μέσω της κατανάλωσης όλων των ειδών τροφίμων που μπορεί να τις περιέχουν ούτε η βραχυχρόνια έκθεση μέσω μεγάλης κατανάλωσης των σχετικών προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(8) Το οξικό οξύ, η θειική άσβεστος και η μαλτοδεξτρίνη συμπεριλήφθηκαν προσωρινά στο παράρτημα IV του κανονισμού (ΕΚ) αριθ. 396/2005 όσο εκκρεμεί η τελική αξιολόγησή τους βάσει της οδηγίας 91/414/ΕΟΚ του Συμβουλίου (3) ή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (4). Η Αρχή αξιολόγησε τις εν λόγω ουσίες και κατέληξε στο συμπέρασμα ότι δεν απαιτούνται ΑΟΚ για τις ουσίες οξικό οξύ, θειική άσβεστος και μαλτοδεξτρίνη και ότι, συνεπώς, είναι σκόπιμο να διατηρηθούν οι εν λόγω ουσίες στο παράρτημα IV του κανονισμού (ΕΚ) αριθ. 396/2005 σε μόνιμη βάση (5).

(9) Με βάση τις αιτιολογημένες γνώμες και το συμπέρασμα της Αρχής και λαμβανομένων υπόψη των συναφών με το εξεταζόμενο θέμα παραγόντων, οι τροποποιήσεις των ΑΟΚ που προτείνονται με τον παρόντα κανονισμό πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(10) Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Τα παραρτήματα II, III και IV του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Μαρτίου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 70 της 16.3.2005, σ. 1.

(2) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu:

Reasoned opinion on the setting of import tolerances for azoxystrobin in mangoes and oil palm fruits (Αιτιολογημένη γνώμη σχετικά με τον καθορισμό ανοχών κατά την εισαγωγή για την ουσία azoxystrobin στα μάνγκο και τους καρπούς ελαιούχων φοινίκων). EFSA Journal 2021·19(8):6821.

Reasoned opinion on the modification of the existing maximum residue levels for benzovindiflupyr in fresh herbs and edible flowers (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία benzovindiflupyr στα αρωματικά φυτά και βρώσιμα άνθη). EFSA Journal 2021·19(9):6839.

Reasoned opinion on the modification of the existing maximum residue levels for benzovindiflupyr leeks and spring onions/green onions/Welsh onions [Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία benzovindiflupyr στα πράσα και τα φρέσκα κρεμμύδια (ανοιξιάτικα)/βολβίνα (σκορδόχορτο)/σιμπούλα]. EFSA Journal 2021·19(7):6774.

Reasoned opinion on the modification of the existing maximum residue levels for cyantraniliprole in olives (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία cyantraniliprole στις ελιές). EFSA Journal 2021·19(8):6805.

Reasoned opinion on the modification of the existing maximum residue levels for cyflufenamid in blackberries and raspberries (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία cyflufenamid στα βατόμουρα και τα σμέουρα). EFSA Journal 2021·19(8):6831.

Reasoned opinion on the modification of the existing maximum residue levels for emamectin in various crops (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία emamectin σε διάφορες καλλιέργειες). EFSA Journal 2021·19(8):6824.

Reasoned opinion on the setting of import tolerance for flutolanil in peanuts (Αιτιολογημένη γνώμη σχετικά με τον καθορισμό ανοχής κατά την εισαγωγή για την ουσία flutolanil στις αραχίδες). EFSA Journal 2021·19(8):6717.

Reasoned opinion on the modification of the existing maximum residue levels for proquinazid in blueberries and cranberries (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία proquinazid στα μύρτιλλα και τα μακρόκαρπα μύρτιλλα). EFSA Journal 2021·19(9):6835.

(3) Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

(4) Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).

(5) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 [Δήλωση σχετικά με τις δραστικές ουσίες φυτοφαρμάκων που δεν απαιτούν εξέταση των υφιστάμενων ανώτατων ορίων καταλοίπων σύμφωνα με το άρθρο 12 του κανονισμού (ΕΚ) αριθ. 396/2005]. EFSA Journal 2020·18(12):6318.